בס"ד

קרנ"ש אור ליום השישי, עש"ק, לסדר "וכפר עליו הכהן" (ויקרא)
ער"ח ניסן, שנת "וגם מצאת חן בעיני!" (ה'תשע"ה)

עירוב תבשילין למי שמתארח בבית מלון וכד'

(הרב יצחק הלוי)

השנה (תשע"ה) יחול שביעי של פסח ביום השישי ולמחרתו שבת, פר' "שמיני". כמובן, יש להניח עירוב תבשילין בערב שביעי של פסח, דהיינו ביום חמישי, כדי שיהיה מותר לנו לבשל ולהכין מיו"ט לשבת.

השאלה הנשאלת היא: האם זוהי מצווה חיובית, לאמור: בכל גוונא יש להניח עירוב תבשילין, גם אם אין בכוונתו להכין מיו"ט לשבת, וכגון שהוא מתארח בבית מלון וכד', או אולי זוהי מצווה קיומית, לאמור: אם יש לו צורך לבשל מיו"ט לשבת, הריהו מניח עירוב תבשילין, ואם לאו אין צורך בעירוב.

בספר "מועדים וזמנים" לגר"מ שטרנבוך שליט"א (חלק ז' סימ' קכ"ה) כתב, כי ישנה מצווה בעצם הנחת העירוב ובברכתה. משמע, שהוא הבין, כי זוהי מצווה חיובית. ברם, כמדומני, אין כן דעת רוב הפוסקים, כמשמע בפשטות, שמהות המצווה היא להתיר בישול והכנה מיו"ט לשבת. אשר על כן, אם אין לו צורך בהכנה מיו"ט לשבת, וכגון שהכין את כל צרכי השבת מערב יו"ט, או שהוא מתארח בבית מלון בימים אלו, בחג ובשבת, אין צורך להניח עירוב תבשילין.

נעיר רק, כי השל"ה הקדוש (חלק ג' ב"עמוד השלום" במסכת סוכה דף י"ב ע"א) הפליג וכתב דברים בחשיבותה של מצווה זו, וז"ל: "עירוב תבשילין, ראיתי הרבה המונים לוקחים פת ולוקחים בשר עצם אחד שפל ומשופל. בוודאי לעניין דינא יוצאים. אבל חביבה מצווה בשעתה, ואל תהי מצווה זו קלה בעיניך. ולא לחינם אמרו רבותינו ז"ל, שקיים אאע"ה מצוות עירוב תבשילין. בספר יוחסין כתוב סוד בדבר זה. על כן כל איש השמח במצוות יקח פת המוכן לסעודת שחרית של שבת, או של סעודה שלישית. וגם יקח תבשיל חשוב, המוכן לו לסעודה של שבת, כגון: חתיכת דג חשוב, או בשר, או תרנגול, ומה שחננו ה', המוכן לו לסעודת שבת שחרית, או של סעודה שלישית. אבל אותם האנשים הלוקחים עצם קטן ועל כל פנים מכינים סעודת שבת, אם כן בחינם עושים המצווה בביזוי. ואפשר שאחר כך משליכים אותו. על כן מנהג טוב לנהוג, כמו שכתבתי".

ובכן, ראשית, המקור למצוות עירוב תבשילין הוא במשנה במסכת ביצה (בריש פרק ב', בדף ט"ו ע"ב), וכך שנינו שם: יום טוב, שחל להיות ערב שבת, לא יבשל בתחילה מיו"ט לשבת, אבל מבשל הוא ליו"ט, ואם הותיר – הותיר לשבת, ועושה תבשיל מערב יו"ט וסומך עליו לשבת.

בגמרא שם שאלו, מהו הצורך בעירוב? שתי דעות נאמרו בדבר. "אמר רבא, כדי שיברור מנה יפה לשבת ומנה יפה ליום טוב. רב אשי אמר, כדי שיאמרו אין אופים מיום טוב לשבת, קל וחומר מיום טוב לחול".

לפי רבא ברקע עומדת קדושת השבת, דהיינו, כדפרש"י (שם בד"ה: "אמר רבא", כדי שיברור וכו'"): מתוך שמערב, זוכר את השבת ואינו מכלה את הכל ליום טוב, ובורר מנה לזה ומנה לזה. ע"כ.

לעומתו, רב אשי "דואג", כביכול, ליום טוב. כדי שיבינו, שאם אסור לבשל מיו"ט לשבת, על אחת כמה וכמה אסור לבשל מיו"ט ליום חול, וכשהכין עירוב תבשילין מבעוד יום, הרי זה נחשב כממשיך ביו"ט לבשל, לצורך השבת, שכן גזרו רק שלא להתחיל.

בהסבר לפי רב אשי, כפי שביאר "בעל המאור" בפסחים (מ"ו ע"ב, י"ד ע"ב מעמודי הרי"ף, בד"ה: "איתמר האופה מיו"ט לחול") מהתורה אסור לבשל מיו"ט לחול, ומשום כך גזרו, מדרבנן, שלא לבשל מיו"ט לשבת, ועירוב תבשילין "מפקיע", כביכול, איסור זה דהוא מדרבנן.

ועיין בשעה"צ (בסימן תקכ"ז ס"ק ס"ו), שכתב דקי"ל כרב אשי. לענ"ד כך מוכח גם מדעת השו"ע, שכן מרן פסק (בסי' תקכ"ז סע' ט"ז) כך: לאחר שהכין צרכי שבת, יכול לאכלו. לכאורה, לפי רבא, עפ"י פרשנותו של רש"י, גם אם הכין כבר את צרכי השבת, אולם טרם אכל את סעודת יום טוב, יהיה אסור לו לאכול את העירוב, וזאת כדי שיזכור להשאיר אוכל לשבת. לאמור: העירוב צריך להיות קיים בשעת האכילה.

הרמ"א פסק (בסימן תקכ"ז סע' כ'), בשם ה"אור זרוע" (ח"ב הל' יו"ט באו"ק שמ"ז): ואם הניח עירוב ולא הזכיר המלאכות בהדיא, אלא אמר: בדין יהא שרי לנא למעבד כל צרכנא, הוי כמי שלא עירב. אומנם המשנ"ב (בס"ק ל"ו) הביא בשם המהרש"ל (ביש"ש ביצה ב') דבדיעבד האמירה איננה מחייבת (שעה"צ תקכ"ז, ס"ק נ'). ועיין עוד במשנ"ב (תקכ"ז ס"ק ס"ג ובשה"צ ס"ק צ"א) שהנוסח לקוח מן הירושלמי ואיננו בבבלי. וזוהי הסיבה לכך שהמהרש"ל הקל בדיעבד.

מכאן לשאלתנו: מהו הדין, אם אין האדם מתכנן לבשל כלל ביו"ט לצורך השבת, וכגון שהכין הכול מערב יו"ט, או שהוא מתארח בבית מלון וכד'?

והנה, אם העירוב בא להתיר גם את הדלקת הנרות, אזי זוהי סיבה להנחת העירוב, וזאת כדי שיהיה מותר לו להדליק ביו"ט נרות לכבוד שבת.

מרן (בסימן תקכ"ז סע' י"ט) פסק: מי שלא עירב – מותר להדליק נר של שבת, ויש אוסרים.

מקור הדעה הראשונה הוא ברי"ף וברמב"ם, שלא הזכירו את עניין הדלקת הנר בנוסח שלהם, וז"ל הרמב"ם (בפרק ו' מהלכות יו"ט, הלכה א'): יו"ט שחל להיות בערב שבת, אין אופים ומבשלים ביו"ט מה שהוא אוכל למחר בשבת. ואיסור זה מדברי סופרים, כדי שלא יבוא לבשל מיו"ט לחול, שקל וחומר הוא: לשבת, אינו מבשל, כל שכן לחול. לפיכך, אם עשה תבשיל מערב יום טוב, שיהיה סומך עליו ומבשל ואופה ביו"ט לשבת – הרי זה מותר. ותבשיל זה, שסומך עליו הוא הנקרא עירוב תבשילין. ע"כ.

ואולם המשנ"ב (בס"ק נ"ה) כתב להחמיר כיש אוסרים, וז"ל: "הרבה אחרונים הסכימו בעיקר כדעה זו, ולכך אנו אומרים בנוסח "בהדין עירובא", גם לאדלוקי שרגא, דגם זה ניתר על ידי העירוב, אלא דאם הניח העירוב ולא אמר – אין אסור, בדיעבד. דממילא, נגרר גם זה. אבל אם לא הניח כלל – אסור, ורק נר אחד מותר להדליק בכל אופן.

הפוסקים נשאו ונתנו בשאלה נוספת: מה מתיר העירוב, האם גם פעולות, שאינן צורך האכילה?

הר"ן (בפ"ב דביצה) כתב, שאין העירוב מתיר פעולות אחרות מיו"ט לשבת, אם אינן קשורות לאכילה, וכך פסק הרמ"א (בסימן תקכ"ח סע' ב') שם פסק מרן: יו"ט שחל להיות בעש"ק, אין מערבים לא עירובי חצרות ולא עירובי תחומין. הרמ"א הוסיף שם בשם הר"ן: ואפילו אם הניח עירוב תבשילין. ושם במשנ"ב (ס"ק ג'): דעירובי תבשילין אינו מתיר אלא לתקן צרכי סעודה לצורך מחר. יש לציין, כי בהלכות שבת (בסי' ש"ב ס"ק טו"ב) התיר המשנ"ב לקפל טליתו ביו"ט לצורך השבת, אם הניח עירוב תבשילין. משמע שעירוב תבשילין "מתיר" גם הכנות אחרות, שאינן קשורות לאכילה, מיו"ט לשבת, כשהניח עירוב תבשילין. אגב, גם במשנ"ב הביא בשם הגרעק"א, כי יתכן דלהתיר קיפול טלית אין צורך בעירוב תבשילין, וע"ש.

ועיין בשע"ת תקי"א בס"ק כ' שמביא את הנובי"ת באו"ח בסי' כ"ה שמתיר על סמך עירובי תבשילין להכין ביו"ט את המקווה לצורך טבילה בשבת.

וכן בשו"ע הרש"ז בסי' תק"ג סע' ג' התיר הדחת כלים מיו"ט לשבת ע"י עירוב תבשילין, ויתכן שזה נחשב צרכי סעודה.

ועיין בסי' תקכ"ח בגריק"א על המג"א בס"ק ב' שכתב דעירוב תבשילין מתיר כל מה שמותר ביו"ט לצורך היו"ט, מותר לעשותו גם לצורך השבת, אם הניח עירוב תבשילין, כאמור.

ולענייננו, נראה לומר שיניח עירוב תבשילין ולא יברך. ואולם אני נהגתי כמה פעמים להניח עירוב תבשילין בברכה ויזמתי פעולת בישול ביו"ט לצורך השבת, כמו חימום מים, או תבשיל, שיש בו משקה, והרי קי"ל דיש בישול אחר בישול בדבר לח, וכדאיתא בסי' שי"ח סע' ד'. בכך נמצא פתרון להניח עירוב תבשילין בברכה.

אם נכריע, שעירוב תבשילין מתיר את כל הפעולות שמנינו, הרי לנו סיבה נוספת לחייב הנחת עירוב תבשילין בברכה.